กรุงเทพมหานครและปริมณฑลค่าฝุ่นเกินเกณฑ์มาตรฐาน 8 พื้นที่ ขณะที่ภาคเหนือค่าฝุ่น PM 2.5 ยังเกินเกณฑ์มาตรฐานในหลายพื้นที่เช่นกัน
กรุงเทพมหานครและปริมณฑลค่าฝุ่นเกินเกณฑ์มาตรฐาน 8 พื้นที่ ขณะที่ภาคเหนือค่าฝุ่น PM 2.5 ยังเกินเกณฑ์มาตรฐานในหลายพื้นที่เช่นกัน          นายประลอง ดำรงค์ไทย อธิบดีกรมควบคุมมลพิษ (คพ.) กล่าวว่า จากการติดตามตรวจสอบสถานการณ์ฝุ่นละออง PM 2.5 ในพื้นที่กรุงเทพมหานครและปริมณฑลวันนี้ 19 กุมภาพันธ์ 2563 ปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 32 - 58 ไมโครกรัมต่อลูกบาศก์เมตร ภาพรวมปริมาณฝุ่นละอองเพิ่มขึ้นทุกพื้นที่จากเมื่อวานนี้ 18 กุมภาพันธ์ 2563 โดยเกินเกณฑ์มาตรฐานที่กำหนดในระดับสีส้ม 8 พื้นที่ บริเวณ ตำบลปากน้ำ อำเภอเมือง จังหวัดสมุทรปราการ  ตำบลอ้อมน้อย อำเภอกระทุ่มแบน จังหวัดสมุทรสาคร  ริมถนนกรุงเกษม เขตป้อมปราบศัตรูพ่าย  ริมถนนซอยนิคมบ้านพักรถไฟธนบุรี 5 เขตบางกอกน้อย  ตำบลมหาชัย อำเภอเมือง จังหวัดสมุทรสาคร  แขวงคลองเตย เขตคลองเตย  ตำบลนครปฐม อำเภอเมืองนครปฐม จังหวัดนครปฐม และ ริมถนนพระราม 3 - เจริญกรุง เขตบางคอแหลม เนื่องจากมีลมสงบถึงลมอ่อนในหลายพื้นที่ ทำให้ฝุ่นละอองกระจายตัวได้ไม่ค่อยดีนักและเกิดการสะสม ประกอบกับ สภาพการจราจรหนาแน่นและติดขัดสะสมในหลายเส้นทางต่อเนื่องตั้งแต่ช่วงค่ำเมื่อวานจนถึงขณะนี้ โดยอยากให้ประชาชนหลีกเลี่ยงไปใช้รถสาธารณะแทนรถยนต์ส่วนบุคคลช่วงวิกฤติฝุ่นละอองขณะที่สถานการณ์หมอกควันภาคเหนือ 9 จังหวัดวันนี้ 19 กุมภาพันธ์ 2563 คุณภาพอากาศมีปริมาณฝุ่นละอองขนาดไม่เกิน 2.5 ไมครอน (PM2.5) ตรวจวัดได้ระหว่าง 47 - 73 ไมโครกรัมต่อลูกบาศก์เมตร และค่าฝุ่นละออง ขนาดไม่เกิน 10 ไมครอน (PM 10) อยู่ในเกณฑ์มาตรฐาน ภาพรวมแนวโน้มค่าฝุ่นละอองเพิ่มขึ้นเล็กน้อยบางพื้นที่จากเมื่อวานนี้ 18 กุมภาพันธ์ 2563 โดยค่าฝุ่น PM 2.5 อยู่ในระดับสีส้ม 15 พื้นที่ โดยยังพบปัญหาไฟป่าหมอกควันที่เกิดจากการเผาในที่โล่งอยู่ จึงขอความร่วมมือประชาชน งดเผาเชื้อเพลิงทั้งในที่โล่งและในป่า หากพบเห็นการเผาหรือเกิดไฟป่าโปรดแจ้งสายด่วน 1362